****

**REPUBLIKA E SHQIPËRISË**

**Kuvendi**

**L I GJ (projekt)**

**Nr. /2021**

# PËR

# BUXHETIN E VITIT 2022

Në mbështetje të neneve 78, 83, pika 1, e 158 të Kushtetutës dhe të nenit 30, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, me propozimin e Këshillit të Ministrave,

K U V E N D I

I REPUBLIKËS SË SHQIPËRISË

V E N D O S I:

KREU I

BUXHETI

Neni l

Buxheti për vitin 2022 është:

Të ardhurat 536 811 milionë lekë;

Shpenzimet 637 694 milionë lekë;

Deficiti 100 883 milionë lekë.

Ai përbëhet nga buxheti i shtetit, buxheti vendor dhe fondet speciale sigurimet shoqërore, sigurimet shëndetësore dhe kompensimi i ish-pronarëve.

Neni 2

Buxheti i shtetit për vitin 2022 është

Të ardhurat 397 179 milionë lekë;

Shpenzimet 498 062 milionë lekë;

Deficiti 100 883 milionë lekë.

Neni 3

Buxheti vendor për vitin 2022 është:

Të ardhurat 59 712 milionë lekë;

Nga të cilat:

- transferta e pakushtëzuar e përgjithshme 18 700 milionë lekë;

- transferta e pakushtëzuar sektoriale 8 750 milionë lekë;

- Të ardhura të tjera 32 262 milionë lekë;

Shpenzimet 59 712 milionë lekë.

Neni 4

Buxheti i sigurimeve shoqërore për vitin 2022 është:

l. Sigurimi i detyrueshëm, programet kompensuese dhe trajtimet e veçanta.

Të ardhurat, gjithsej                                147 203 milionë lekë;

Nga të cilat:

- kontributet                                                 94 119 milionë lekë;

  - transferimet nga buxheti i shtetit              47 194 milionë lekë;

- transferta për indeksimin e pensioneve  2 390 milione leke

-Bonusi i Pensionisteve 3 500 milionë lekë;

  Shpenzimet                                            147 203 milionë lekë.

Paga minimale, për efekt të pagesës së kontributit të sigurimeve shoqërore dhe shëndetësore, është e barabartë me pagën minimale në shkallë vendi dhe ndryshon sa herë që ndryshon kjo pagë. Këshilli i Ministrave përcakton masën e kontributit për personat e vetëpunësuar në bujqësi, si dhe të kategorive të veçanta të personave të vetëpunësuar. Për vitin 2022, teprica ndërmjet të ardhurave dhe shpenzimeve, sipas degëve dhe programeve të sigurimit shoqëror të detyrueshëm e suplementar, përdoret për mbulimin e deficitit të degës së pensioneve.

2. Sigurimi suplementar

Të ardhurat, gjithsej               7 732          milionë lekë;

     Nga të cilat:

-  kontributet                                                     1 896      milionë lekë;

-  transferimet nga buxheti i shtetit                   5 656      milionë lekë;

-  Transferta për indeksimin e pensioneve           180     milionë lekë;

Shpenzimet                                                      7 732      milionë lekë2.

Fondi për indeksimin e pensioneve është parashikuar 2 570 milionë lekë. Përdorimi i këtij fondi bëhet sipas përcaktimeve në nenin 61, të ligjit nr. 7703, datë 11.5.1993 “Për Sigurimet Shoqërore në Republikën e Shqipërisë”, tё ndryshuar. Shpenzimet administrative, si pjesë e shpenzimeve totale për skemën e sigurimeve shoqërore, janë jo më shumë se 2900 milionë lekë dhe ndahen sipas skemave në proporcion me shpenzimet e drejtpërdrejta.

Neni 5

Buxheti i sigurimeve shëndetësore për vitin 2022 është:

Të ardhurat, gjithsej, 52 836 milionë lekë;

Nga të cilat:

- kontributet dhe të tjera 14 985 milionë lekë;

- transferimet nga buxheti i shtetit 37 851 milionë lekë;

Shpenzimet 52 836 milionë lekë.

Fondi pёr rimbursimin e medikamenteve nuk tejkalon tavanin prej 11.000 milionë lekësh, përfshirë detyrimet e prapambetura dhe rimbursimin e medikamenteve për kurimin e COVID-19. Fondi për shërbimin spitalor detajohet dhe përdoret me vendim të Këshillit të Ministrave.

Neni 6

Buxheti i fondit për kompensimin në vlerë të pronarëve për vitin 2022 është:

Të ardhurat, gjithsej, 5 000 milionë lekë;

Nga të cilat:

- të ardhura të tjera 1 000 milionë lekë;

- transferimet nga buxheti i shtetit 4 000 milionë lekë;

Shpenzimet 5 000 milionë lekë.

Neni 7

Fondi i Rindërtimit për përballimin e pasojave të tërmetit të vitit 2019, prej 20 000 milionë lekë, përdoret për të përballuar kostot për projektet e miratuara dhe të pafinancuara të viteve te meparshme dhe pjesa e mbetur per projekte të reja.

Ky fond, shton kufijtë e shpenzimeve për çdo ministri dhe institucion në nivel programi dhe kufijtë e transfertës së pakushtëzuar, të miratuar në tabelën 1 dhe 3 të nenit 11 dhe 15 të këtij ligji.

Çdo e ardhur në formë granti me destinacion përballimin e pasojave të tërmetit, rrit në të njëjtën masë të ardhurat dhe shpenzimet e Fondit të Rindërtimit, duke shtuar kufijtë e përcaktuar në nenin 1, 2, 3 dhe 11, si dhe kufijtë e miratuar në tabelat 1, 3 dhe 4 të nenit 11 dhe 15 të këtij ligji.

Neni 8

Përdorimi dhe investimi i fondit rezervë të sigurimeve shoqërore dhe shëndetësore bëhet sipas dispozitave ligjore në fuqi.

KREU II

BURIMET PËR MBËSHTETJEN E SHPENZIMEVE

TË BUXHETIT TË SHTETIT

Neni 9

Të ardhurat e buxhetit të shtetit, sipas grupeve kryesore, janë:

Grantet 13 994 milionë lekë;

Të ardhurat tatimore 360 535 milionë lekë;

Të ardhurat jotatimore 22 650 milionë lekë.

Neni 10

Deficiti faktik i buxhetit të shtetit, i cili nuk duhet të rezultojë më tepër se sa deficiti i përcaktuar në nenin 1 të këtij ligji, mund të financohet nëpërmjet huamarrjes neto nga burime të brendshme deri në kufirin maksimal prej 50 000 milionë lekë.

Pjesa tjetër e financimit të deficitit faktik të buxhetit të shtetit, financohet nëpërmjet huamarrjes neto nga burime të huaja, si dhe ndryshimit pakësues ose shtues të gjendjes së llogarisë unike të Këshillit të Ministrave në Bankën e Shqipërisë.

Vlera indikative e financimit nëpërmjet huamarrjes neto nga burime të huaja është rreth 632 milion lekë, ku përfshihen huamarrjet dhe ripagesat me vlera të përafërta indikative si më poshtë:

* Huamarrje afatgjatë të destinuara për projekte me vlerë rreth 25 002 milion lekë
* Huamarrje në formën “mbështetje buxhetore” nga institucione financiare ndërkombëtare me vlerë rreth 17 409 milion lekë
* Ripagesa të principalit me vlerë rreth -42 529 milion lekë

Vlera indikative e financimit nëpërmjet përdorimit të gjendjes së akumuluar në llogarinë unike të Këshillit të Ministrave në Bankën e Shqipërisë është rreth 50 251 milion lekë.

Çdo diferencë që mund të rezultojë midis financimit total neto nga burimet e ndryshme të përmendura në këtë nen dhe deficitit faktik të buxhetit të shtetit, në rast teprice akumulohet në llogarinë unike të Këshillit të Ministrave në Bankën e Shqipërisë, ose në rast mungese përdoret nga gjendja e kësaj llogarie.

Të ardhurat nga privatizimi, që mund të krijohen gjatë vitit 2021, përdoren jo më pak se 50 për qind për uljen e kufirit të huamarrjes neto nga burime të brendshme dhe pjesa tjetër përdoret me vendim të Këshillit të Ministrave për rritjen e kufirit të shpenzimeve kapitale, e cila, automatikisht, rrit me të njëjtën masë kufirin e deficitit të buxhetit të shtetit, të përcaktuar në nenin 1 dhe 2 të këtij ligji.

KREU III

SHPENZIMET E BUXHETIT TË SHTETIT

Neni 11

Shpenzimet e buxhetit të shtetit, sipas grupeve kryesore, janë:

- Shpenzime të buxhetit qendror 489 862 milionë lekë;

- Fondi rezervë i buxhetit 3 400 milionë lekë;

- Kontingjencë për risqet e borxhit 4 800 milionë lekë;

Kufiri i shpenzimeve për çdo ministri dhe institucion, në nivel programi, për shpenzime korrente dhe kapitale, është sipas tabelës 1, që i bashkëlidhet këtij ligji.

Në tabelat 1/1 dhe 1/2 janë kufijtë e shpenzimeve për çdo ministri dhe institucion, në nivel programi, për shpenzime korrente dhe kapitale, përkatësisht për vitet 2023 dhe 2024. Transferta e pakushtëzuar për çdo njësi të vetëqeverisjes vendore miratohet vetëm për vitin 2022.

Të ardhurat dhe shpenzimet e buxhetit, sipas zërave kryesorë, për dy vitet e mëparshme fiskale dhe tri vitet e ardhshme janë sipas tabelës 4.

Njësitë e qeverisjes së përgjithshme mund të fillojnë procedurën e prokurimit që në muajin nëntor të vitit korrent, nëse fondet janë akorduar/regjistruar në sistemin e thesarit për vitet 2022 dhe 2023, me kushtin që lidhja e kontratës të bëhet efektive vetëm pas hyrjes në fuqi të këtij ligji.

Kriteret bazë, masa e përfitimit, mënyra e përdorimit të fondit, të përcaktuar në shpenzimet korrente të programit buxhetor “Zhvillimi Rural duke mbështetur Prodhimin Bujqësor, Blegtoral, Agroindustrial dhe Marketingun” në Ministrinë e Bujqësisë dhe Zhvillimin Rural, për skemën e mbështetjes së naftës për bujqësinë, miratohen me vendim të Këshillit të Ministrave.

Fondi prej 2 400 milionë lekë përdoret për politika të reja pagash, sipas përcaktimeve që miratohen me vendim të Këshillit të Ministrave.

Fondi i shpronësimeve prej 1800 milionë lekë transferohet në llogarinë e shpronësimeve në Bankën e Shqipërisë dhe përdoret me vendime të Këshillit të Ministrave.

Neni 12

Numri i përgjithshëm i punonjësve në organikë është 84082 veta*.* Numri maksimal i punonjësve për çdo ministri dhe institucion qendror, i dhënë në tabelën 2, që i bashkëlidhet këtij ligji dhe është pjesë përbërëse e tij, detajohet nga ministritë dhe institucionet qendrore, në përputhje me strukturat e miratuara për çdo institucion varësie. Këshilli i Ministrave mund të rishpërndajë numrin e punonjësve ndërmjet institucioneve të përmendura në tabelën 2, në rastin e ristrukturimit të institucioneve ekzistuese apo krijimit të institucioneve të reja.

Numri rezervë, i parashikuar në tabelën 2, përdoret me vendim të Këshillit të Ministrave për krijimin e institucioneve/funksioneve të reja.

Këshilli i Ministrave përcakton numrin e punonjësve me kontratë të përkohshme për çdo ministri dhe institucion qendror. Rregullat për kontraktimin dhe pagesën e punonjësve të përkohshëm përcaktohen në Aneksin nr.5, që i bashkëlidhet këtij ligji.

Për vitin 2022 nuk miratohet asnjë ndryshim në strukturat organike të njësive të qeverisjes qendrore me efekte financiare shtesë në koston e personelit, të përllogaritur sipas strukturës së miratuar, me përjashtim të institucioneve të reja.

Ky përcaktim përfshin edhe ato struktura, në të cilat paga për funksion jepet ose është sipas gradës përkatëse, ku çdo rritje në gradë do të bëhet efektive vetëm nëse nuk shoqërohet me efekte financiare shtesë në koston e përllogaritur sipas gradave të miratuara.

Fondi i veçantë i institucioneve buxhetore prej 300 milionë lekë shpërndahet dhe përdoret sipas procedurave që përcaktohen me udhëzim të Ministrit përgjegjës për Financat. Shumat e shpërndara nga ky fond shtojnë kufijtë e miratuar në tabelën 1, që përmendet në nenin 11, të këtij ligji.

Neni 13

Paga e Presidentit të Republikës është 257 000 lekë në muaj dhe rritet gjatë vitit, sipas përcaktimeve që miratohen me vendim të Këshillit të Ministrave.

Neni 14

Fondi rezervë prej 3400 milionë lekë përdoret me vendim të Këshillit të Ministrave si me poshte:

* 2 400 milione leke per raste të paparashikuara të njësive të qeverisjes së përgjithshme;
* për hartimin e studimeve/ konsulences për projekteve të investimeve publike strategjike në masën 500 milionë lekë.
* Për projektin për fëmijët dhe rininë 500 milionë lekë

Kontingjenca për risqet e borxhit prej 4 800 milionë lekë përdoret nga Ministri përgjegjës për Financat për të kompensuar rreziqe potenciale nga luhatjet në kurset e këmbimit ose normat e interesit, me ndikim në shpenzimet për interesa.

Shumat e shpërndara nga fondi rezervё dhe kontigjenca për risqet e borxhit, shtojnë kufijtë e miratuar në tabelat 1 dhe 4, që përmenden në nenin 11 të këtij ligji.

Neni 15

Transferta e pakushtëzuar, që buxheti qendror ia transferon pushtetit vendor, përfshin fondet për përballimin e veprimtarive dhe të funksioneve që përcaktohen në aktet ligjore dhe nënligjore në fuqi. Transferta e pakushtëzuar e pёrgjithshme shpërndahet ndërmjet njësive të vetëqeverisjes vendore, sipas formulës së paraqitur në aneksin 1, që i bashkëlidhet këtij ligji. Shuma e transfertës së pakushtëzuar për çdo njësi të vetëqeverisjes vendore paraqitet në tabelën 3, që i bashkëlidhet këtij ligji.

Fondi rezervë nga totali i transfertës së pakushtëzuar të përgjithshme përdoret nga Ministria përgjegjëse për Financat, në përputhje me kriteret e përcaktuara në aneksin 2, që i bashkëlidhet këtij ligji. Fondet për programin buxhetor për Infrastrukturën Vendore dhe Rajonale përdoren sipas aneksit 3, që i bashkëlidhet këtij ligji.

Transferta e pakushtëzuar sektoriale dhe transferta specifike për funksionet e reja të transferuara në bashkitë shpërndahet sipas anekseve 1, dhe 4, që i bashkëlidhen këtij ligji.

Personeli administrativ i këshillit të qarkut nuk mund të jetë më shumë se 10 veta.

Fondet e trashëguara nga vitet e mëparshme përdoren nga njësitë e vetëqeverisjes vendore sipas rregullave të përcaktuara nga Ministri përgjegjës për financat.

Fondi për emergjencat civile në masën 600 milionë lekë akordohet në programin “Emergjecat Civile”, të Ministrisë së Mbrojtjes dhe shpërndahet në formën e transfertës së kushtëzuar për njësitë e vetëqeverisjes vendore. Ky fond shpërndahet për njësitë e vetëqeverisjes vendore nga Ministria e Mbrojtjes në bashkëpunim me Ministrinë e Financave dhe Ekonomisë me një formulë, e cila bazohet në peshën specifike që zë buxheti i çdo bashkie ndaj totalit të buxhetit të të gjitha bashkive.

Fondi për mbetjet urbane në masën 500 milionë lekë akordohet në programin “Menxhimi Mbetjeve”, të Ministrisë së Turizmit dhe Mjedisit dhe shpërndahet në formën e transfertës së kushtëzuar për njësitë e vetëqeverisjes vendore për mbetjet urbane. Këshilli i Ministrave miraton metodologjinë e financimit për mbetjet urbane nga pushteti qendror për njësitë e vetëqeverisjes vendore. Mbështetur në këtë metodologji, Ministri i Turizmit dhe Mjedisit me miratim të Ministrit të Financave dhe Ekonomisë bën shpërndarjen e fondit për njësitë e vetëqeverisjes vendore.

Njësitë e veteqeverisjes vendore, aplikojnë për financim/bashkëfinancim, për përmirësimin e infrastrukturës shkollore dhe asaj sportive, pranë ministrisë përgjegjëse për arsimin dhe sportin. Ministri përgjegjës për arsimin dhe sportin nxjerr udhëzim për kriteret, proçedurat, afatet për shpalljen e thirrjes dhe dokumentacionin e nevojshëm për aplikim nga njësitë vetëqeverisjes vendore.

Neni 16

Fondet e buxhetit të shtetit për institucionet e arsimit të lartë shpërndahen në formën e grantit. Ky fond shpërndahet sipas kategorive:

a) granti i politikave të zhvillimit për institucionet publike të arsimit të lartë;

b) granti i mësimdhënies;

c) granti i punës kërkimore-shkencore dhe veprimtarive krijuese.

Modeli i financimit për institucionet e arsimit të lartë dhe kërkimin shkencor, miratohet me vendim të Këshillit të Ministrave. Kriteret për përdorimin e granteve të politikave të zhvillimit për institucionet publike të arsimit të lartë dhe granti i punës kërkimore-shkencore dhe veprimtarive krijuese janë përcaktuar në nenin 111 dhe nenin 113, të ligjit  nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”.

Fondi i projekteve konkurruese për zhvillimin e institucioneve të arsimit të lartë,mund të shpërndahet edhe  tek njësitë e vetëqeverisjes vendore, në ato raste kur me vendim të Keshillit të Ministrave, ato përcaktohen Autoritete Kontraktore për realizimin e procedurave të prokurimit për studim projektimin apo zbatimin e projektit për një ose disa institucione të arsimit të lartë. Në këto raste, çelja e fondit nga Ministria pergjegjese për financat bëhet pas paraqitjes së kërkesës nga Njësia e vetëqeverisjes vendore, përmes Ministrisë përgjegjëse për arsimin.

Neni 17

Kufiri i shpenzimeve, sipas tabelës l, që i bashkëlidhet këtij ligji, mund të rishpërndahet gjatë vitit ndërmjet programeve brenda të njëjtit institucion buxhetor apo ndërmjet programeve të institucioneve të ndryshme nga Këshilli i Ministrave deri në masën 10 për qind të shumës së përgjithshme të shpenzimeve korrente apo shpenzimeve të përgjithshme kapitale, duke ruajtur totalin e shpenzimeve korrente dhe kapitale. Të drejtat e përcaktuara në nenin 44, të ligjit nr. 9636 datë 26.6.2008 “Për menaxhimin e sistemit buxhetor në Republikën e Shqipërisë”, tё ndryshuar, për rishpërndarjen e fondeve buxhetore, përcaktojnë treguesit e faktit në tabelat nr. 1 dhe 4, të cituara në këtë ligj.

Neni 18

Tavani për vlerën totale të kontratave në përqindje të PBB-së për të gjitha projektet koncesionare/PPP-të ekzistuese dhe ato të kontraktuara rishtazi pёr vitin 2021, në përputhje me të dhënat e regjistrit të koncesioneve është 45.6% e PBB-sё. Çdo kontratë e re ndjek procedurat dhe rregullat e legjislacionit në fuqi për koncesionet/PPP-të.

Neni 19

Kufiri për rritjen vjetore të totalit ekzistues të stokut të borxhit të qeverisjes qendrore dhe atij të garantuar të qeverisjes qendrore në dobi të palëve të treta përfituese, për vitin 2022, pa përfshirë efektet e mundshme prej ndryshimit të kursit të këmbimit, është deri në 56 503 milionë lekë, i dhënë me hollësi, si më poshtë vijon:

* Për huamarrjen totale neto vjetore, përfshirë huamarrjen e brendshme dhe atë të huaj deri në 50 632 milionë lekë.
* Për rritjen vjetore të garancive të qeverisjes qendrore në dobi të palëve të treta përfituese, deri në 5 871 milionë lekë.

Stoku i borxhit publik vlerësohet të arrijë  në 1 472 492 milionë lekë, pa përfshirë efektet e mundshme prej ndryshimit të kursit të këmbimit, i dhënë me hollësi si më poshtë vijon:

* Stoku i borxhit të qeverisjes qendrore 1 408 452 milionë lekë.
* Stoku i borxhit të garantur nga qeverisja qendrore 63 390 milionë lekë.
* Stoku i borxhit të qeverisjes vendore 650 milionë lekë.

Neni 20

Në rast të disbursimit të ndonjë kredie shtesë në formën “mbështetje buxhetore” nga institucionet financiare ndërkombëtare, vlerat indikative respektive të përcaktuara në nenin 10 dhe 19 të këtij ligji, mund të rriten automatikisht. Ndërkohë niveli i deficitit të buxhetit të vitit 2022 mbetet i pandryshuar, sipas përcaktimit në nenin 1.

Qeveria mund të akumulojë dhe mund të mbajë në llogarinë unike të Këshillit të Ministrave në Bankën e Shqipërisë çdo gjendje shtesë të likuiditetit që mund të krijohet dhe mbartet për të financuar buxhetet e viteve fiskale pasardhëse, por në mbyllje të vitit buxhetor gjendja e akumuluar nuk duhet të kalojë vlerën mesatare prej dy muajsh kumulativë të shpenzimeve buxhetore.

Neni 21

Ngarkohet Ministri përgjegjës për Financat të nxjerrë udhëzime për zbatimin e këtij ligji.

Neni 22

Ky ligj hyn në fuqi 15 ditë pas botimit në Fletoren Zyrtare dhe i shtrin efektet financiare nga data 1 janar 2022.

**K R Y E T A R I**

**Lindita Nikolla**